b'\n_START_ARTICLE_\n1921 m. Lietuvos-Latvijos sienos sutartis\n_START_SECTION_\nDerybos ir teritorij\xc5\xb3 mainai\n_START_PARAGRAPH_\nNors Kur\xc5\xa1o ir Kauno gubernijos did\xc5\xbei\xc4\x85ja dalimi sutapo su etnografine lietuvi\xc5\xb3 ir latvi\xc5\xb3 riba, nei\xc5\xa1vengta gin\xc4\x8d\xc5\xb3._NEWLINE_1918\xc2\xa0m. lapkri\xc4\x8dio 18 d. Latvija paskelbdama \xc5\xa1alies nepriklausomyb\xc4\x99, skirtingai nei Lietuva, nurod\xc4\x97 valstyb\xc4\x97s sienas, kurios \xc4\x97jo Kur\xc5\xa1o gubernijos ribomis. 1819\xc2\xa0m. caro Aleksandro I sprendimu Palangos vals\xc4\x8dius buvo atskirtas nuo Vilniaus gubernijos ir priskirtas Kur\xc5\xa1o gubernijai. Toks sprendimas i\xc5\xa1 dalies buvo priimtas d\xc4\x97l Kur\xc5\xa1o pirkli\xc5\xb3 spaudimo carui, siekiant, kad b\xc5\xabt\xc5\xb3 patogiau prekiauti su Vokietija per Klaip\xc4\x97dos kra\xc5\xa1t\xc4\x85. Tod\xc4\x97l po nepriklausomyb\xc4\x97s paskelbimo Palangos kra\xc5\xa1tas buvo priskirtas Latvijai._NEWLINE_Abiej\xc5\xb3 \xc5\xa1ali\xc5\xb3 pretenzijos buvo dar didesn\xc4\x97s: Augustino Voldemaro ir jo \xc5\xa1alinink\xc5\xb3 nuomone, Lietuva gal\xc4\x97jo pagr\xc4\xafstai pretenduoti \xc4\xaf Liepoj\xc4\x85 ir Latgal\xc4\x85 su Daugpilio miestu. B\xc5\xabta ir toki\xc5\xb3 u\xc5\xbemoj\xc5\xb3, kaip Jono \xc5\xa0li\xc5\xabpo vizija sudaryti bendr\xc4\x85 balti\xc5\xa1ka kult\xc5\xabra pagr\xc4\xafst\xc4\x85 Lietuvos ir Latvijos valstyb\xc4\x99. Latviai taip pat netro\xc5\xa1ko perduoti Lietuvai Palangos ir \xc5\xa0ventosios,\xc2\xa0be to, siek\xc4\x97 u\xc5\xbevaldyti Ma\xc5\xbeeikius ir nenor\xc4\x97jo prileisti lietuvi\xc5\xb3 prie Dauguvos up\xc4\x97s. Latvijos pozicijai i\xc5\xa1 dalies \xc4\xaftakos tur\xc4\x97jo ir Lenkija, kuri tik\xc4\x97josi ties Daugpiliu susijungti su Latvija ir per Latvijos valdom\xc4\x85 Palang\xc4\x85 prieiti prie Klaip\xc4\x97dos kra\xc5\xa1to. Savoti\xc5\xa1kai atsakydami \xc4\xaf J. \xc5\xa0li\xc5\xabpo projekt\xc4\x85, latviai 1921\xc2\xa0m. pasi\xc5\xabl\xc4\x97 projekt\xc4\x85 sujungti Latvij\xc4\x85 su Lietuva be Vilniaus kra\xc5\xa1to ir pavadinti Aistija su sostine Rygoje._NEWLINE_1919\xc2\xa0m. Latvija si\xc5\xabl\xc4\x97 Lietuvai vakarin\xc4\x97s sienos linij\xc4\x85 palei \xc5\xa0ventosios up\xc4\x99 iki pat j\xc5\xabros. Tokiu b\xc5\xabdu \xc5\xa0ventosios miestelis ir B\xc5\xabting\xc4\x97 b\xc5\xabt\xc5\xb3 priskirti Latvijai. Lietuva savo ruo\xc5\xbetu siek\xc4\x97 platesnio pri\xc4\x97jimo prie Baltijos j\xc5\xabros, d\xc4\x97l to \xc4\xafvyko teritorij\xc5\xb3 mainai. Pagal sienos sutart\xc4\xaf Lietuva gavo paj\xc5\xabrio teritorij\xc4\x85 iki B\xc5\xabting\xc4\x97s kaimo: vakarin\xc4\x97 siena didele dalimi palikta eiti palei \xc5\xa0ventosios up\xc4\x99, bet prie Baltijos j\xc5\xabros atsiskiria nuo up\xc4\x97s pagal nutart\xc4\x85 linij\xc4\x85.\n_START_SECTION_\nSienos atk\xc5\xabrimas\n_START_PARAGRAPH_\n1993\xc2\xa0m. bir\xc5\xbeelio 29 d. \xe2\x80\x9eSutartimi d\xc4\x97l valstyb\xc4\x97s sienos atstatymo tarp Lietuvos Respublikos ir Latvijos Respublikos\xe2\x80\x9c siena atkurta.'